曾几
陆务观读道书名其斋曰玉笈
自生民以来，未有夫子盛。
六经更百代，略不睹疵病。
瞿聃书角立，亦各谈性命。
空门甚宏放，果报骇观听。
是以虽至愚，读者无不敬。
周时柱下史，设教本清静。
至今五千言，谈若鼓钟磬。
虽为二郗谄，只作二何佞。
遂令黄冠徒，冷落度晨暝。
贤哉机云孙，道眼极超胜。
杀青贝多叶，收贮腹中竟。
概然发琅函，窗白棐几净。
三家一以贯，不事颊舌竞。
吾皇汉孝文，恭己民自定。
愿君益沈涵，持以奉仁圣。
远师曹相国，下视刘子政。